ธีระเกียรติ ชี้ไม่คิดสลับเก้าอี้ซี 11
นพ.ธีระเกียรติ เจริญเศรษฐศิลป์ รมว.ศึกษาธิการ เปิดเผยถึงการแต่งตั้งโยกย้ายผู้บริหารระดับสูงของกระทรวงศึกษาธิการ (ศธ.) ว่า ขณะนี้มีข้าราชการระดับ 10 ที่จะเกษียณอายุราชการ ซึ่งหนึ่งในนั้นมีนายพินิจศักดิ์ สุวรรณรังค์ เลขาธิการคณะกรรมการข้าราชการครูและบุคลากรทางการศึกษา (ก.ค.ศ.) ปฏิบัติหน้าที่เลขาธิการคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) ซึ่งตนอยู่ระหว่างคัดเลือก แต่ขณะนี้ยังไม่สามารถบอกได้ว่าเป็นใคร ทั้งนี้ต้องเป็นคนที่ตนไว้ใจว่าไม่มีนอกมีในและต้องมาสานต่องาน สกสค. รวมทั้งทำให้ระบบงานของ สกสค.ให้เดินหน้าต่อไปได้ ดังนั้นคนที่จะมาทำหน้าที่นี้ จะต้องเป็นคนในที่รู้งาน คงไม่นำคนนอกเข้ามา เพราะหากนำคนนอกเข้ามาก็อาจจะไม่เข้าใจเนื้องานของ สกสค. ส่วนที่ยังไม่มีการสรรหาเลขาธิการ สกสค.ตัวจริงนั้น ความจริงตนก็อยากจะให้มีการสรรหาเกิดขึ้น แต่คงจะเกิดปัญหาอุปสรรคและ,ใช้เวลาดำเนินการนาน โดยดูได้จากการสรรหาเลขาธิการคุรุสภาก็มีปัญหาร้องเรียนไม่จบสิ้น,รมว.ศึกษาธิการ กล่าวอีกว่า ส่วนข้าราชการระดับ 10 ที่ยังมีตำแหน่งว่างอยู่นั้น ตนอยู่ระหว่างการพิจารณาซึ่งยังเหลือเวลาให้คัดเลือกบุคคลที่เหมาะสม โดยอาจจะมีการโยกย้ายสลับกันบ้างแต่ละหน่วยงาน ซึ่งคงต้องมีการหารือกับหัวหน้าส่วนราชการของแต่ละหน่วยงานด้วย เพราะตนจะไม่มีการเข้าไปล้วงลูกและต้องทำทุกอย่างให้ถูกต้องตามกฎหมาย ส่วนจะมีการโยกย้ายข้าราชการระดับ 11 ไปด้วยหรือไม่ ข้าราชการระดับ 11 ยังไม่มีใครเกษียณอายุราชการ แต่หากตนจะพิจารณาโยกย้ายก็ต้องมาจากผู้บริหารคนไหนทำเรื่องสะดุดขาตัวเอง ส่วนจะมีการโยกย้ายสลับตำแหน่งกันหรือไม่ ตนคิดว่าจะสลับทำไมมันไม่ใช่เก้าอี้ดนตรี ใครรับผิดชอบงานในหน้าที่ไหนก็ทำต่อไปอย่างเต็มที่.
ขณะนี้มีข้าราชการระดับ 10 ที่จะเกษียณอายุราชการ ซึ่งหนึ่งในนั้นมีนายพินิจศักดิ์ สุวรรณรังค์ เลขาธิการ ก.ค.ศ. 
แต่งตั้งโยกย้าย,ผู้บริหารระดับสูง,กระทรวงศึกษาธิการ,เกษียณอายุราชการ,ซี11,การศึกษา